Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Vairākas Eiropas Savienības dalībvalstis, tai skaitā Čehija un Igaunija, jau noteikušas vai plāno noteikt cenu griestus enerģijai. Vienlaikus notiek diskusijas par kopīgu politiku visā bloka teritorijā.

Čehijas mājsaimniecībām un individuāliem patērētājiem elektrības cena nevarēs pārsniegt sešas kronas jeb 24 eirocentus par vienu kilovatstundu, bet gāzes cena – trīs kronas jeb 12 eirocentus. Arī pašvaldībām un valsts institūcijām enerģija par šādām cenām būs jāiegādājas ar valsts uzņēmuma starpniecību.

Čehija patlaban ir prezidējoša valsts blokā, un Prāgā jau notikusi dalībvalstu enerģētikas ministru tikšanās. Konkrētas vienošanās nav panāktas, un diskusijas turpināsies 30. septembrī.

Igaunijas parlaments pieņēmis grozījumus likumos, kas paredz iespēju mājsaimniecībām elektrību saņemt par Konkurences padomes cenu. Regulatoram tā jānosaka līdz 30. septembrim, pamatojoties uz ražošanas izmaksām.

Finanšu ministrs izdevis rīkojumu par disciplinārlietas ierosināšanu un Valsts ieņēmumu dienesta (VID) ģenerāldirektores atstādināšanu. Uz pārbaudes laiku atstādināts arī VID Nodokļu un muitas policijas pārvaldes direktors.

Paziņojumā medijiem Finanšu ministrija skaidroja, ka rīkojums ir izdots gan uz dienesta pārbaudes ziņojuma pamata, gan reaģējot uz nesenajām Korupcijas novēršanas un apkarošanas biroja (KNAB) aizturēšanām VID Muitas un finanšu policijā, kā arī VID Iekšējās drošības pārvaldes veiktajām vairāku darbinieku aizturēšanām.

Augusta beigās KNAB publiskoja informāciju, ka veicis kriminālprocesuālas darbības vairākos objektos, tostarp VID. Šīs izmeklēšanas darbības veiktas jūnija sākumā aizdomās par iespējamu kukuļņemšanu lielā apmērā personu grupā pēc iepriekšējas vienošanās. Konkrētā kriminālprocesa laikā aizturētas trīs personas, bet vēl divām personām noteiktas tiesības uz aizstāvību.

Daugavpils pilsētas Izglītības pārvalde ir saņēmusi Latvijas izglītības un zinātnes darbinieku arodbiedrības (LIZDA) 2022. gada 12. septembrī iesniegto oficiālo streika pieteikumu Nacionālās trīspusējās sadarbības padomei, Valsts darba inspekcijai un Izglītības un zinātnes ministrijai par skolotāju beztermiņa streika uzsākšanu no 2022. gada 19. septembra, kā arī LIZDA Daugavpils nodaļas informāciju par pašvaldības izglītības iestāžu atbalstu streikam.

Lielākā daļa Daugavpils pašvaldības dibināto izglītības iestāžu darbinieku ir paziņojuši par savu gatavību iesaistīties beztermiņa streikā, ja nebūs panākta vienošanās starp LIZDA un valdību jautājumos par pedagogu darba slodzi un atalgojumu.

Ja līdz nedēļas nogalei LIZDA un valdība nepanāks vienošanos par pedagogu prasību apmierināšanu, tad pirmdien, 19. septembrī savu darbu pilnībā pārtrauks 18 Daugavpils izglītības iestādes:

Daugavpils Zinātņu vidusskola,

Daugavpils Draudzīgā aicinājuma vidusskola,

Daugavpils Teholoģiju vidusskola – licejs,

Daugavpils 11. pamatskola,

Daugavpils Vienības pamatskola,

Daugavpils Saskaņas pamatskola,

Daugavpils BJC “Jaunība”,

Daugavpils 4. pirmsskolas izglītības iestāde,

Daugavpils 12. pirmsskolas izglītības iestāde,

Daugavpils 15. pirmsskolas izglītības iestāde,

Daugavpils 18. pirmsskolas izglītības iestāde,

Daugavpils 21. pirmsskolas izglītības iestāde,

Daugavpils 23. pirmsskolas izglītības iestāde,

Daugavpils 24. pirmsskolas izglītības iestāde,

Daugavpils 26. pirmsskolas izglītības iestāde,

Daugavpils 27. pirmsskolas izglītības iestāde,

Daugavpils 29. pirmsskolas izglītības iestāde,

Daugavpils Ruģļu pirmsskolas izglītības iestāde.

Šajās iestādēs streika laikā mācību process nenotiks.

MĀCĪBU PROCESS NOTIKS DAĻĒJI ŠĀDĀS SKOLĀS:

Daugavpils Valsts ģimnāzija,

Daugavpils Centra vidusskola,

Daugavpils Iespēju vidusskola, Daugavpils Valstspilsētas vidusskola,

J.Pilsudska Daugavpils valsts poļu ģimnāzija

J.Raiņa Daugavpils 6.pamatskola.

Precīzu informāciju par to, kuras nodarbības notiks un kuras grupas strādās, skolēni un vecāki saņems no klašu audzinātājiem un grupu skolotājiem 16.septembrī.

MĀCĪBU PROCESS PĒC IERASTĀ DARBA GRAFIKA NOTIKS ŠĀDĀS IZGLĪTĪBAS IESTĀDĒS:

Daugavpils Stropu pamatskola-attīstības centrs,

Daugavpils pilsētas 9. pirmsskolas izglītības iestāde,

Daugavpils pilsētas 20. pirmsskolas izglītības iestāde,

Daugavpils pilsētas 22. pirmsskolas izglītības iestāde,

PIKC “Daugavpils Dizaina un mākslas vidusskola “Saules skola””.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.